### Beslutningstema

Det skal besluttes, om BID skal videreføres i de større byer i kommunen.

### Historik

Klima-, Vækst- og Udviklingsudvalget godkendte den 8. november 2023 detailhandelsanalysen. I den forbindelse blev der lagt op til, at den videre proces for BID tages op politisk.

### Sagsfremstilling

BID (Business Improvement District) forløb samler lokale kræfter lige fra handelsliv til foreningsliv og hjælper dem i en hjælp til selvhjælps model til at styrke byernes attraktivitet. BID har været implementeret i samarbejde med Elisabeth Mogensen i Tønder Kommune siden 2020 og har i forskelligt omfang været gennemført i Tønder, [adresse], Skærbæk, Løgumkloster, Bredebro og Toftlund.

Via BID har de forskellige byer haft forskelligt fokus og i varierende omfang involveret det lokale handels- og foreningsliv samt lokalråd/udviklingsråd. BID har dog uanset insisteret på at tage udgangspunkt i den lokale brændende platform og de ressourcer og muligheder, der lokalt har været til rådighed. Det er samlet set lykkedes at involvere og aktivere en meget stor del af de lokale kræfter til at samles om lokal udvikling. Det er derfor i dag et værdifuldt initiativ, der selvstændigt og i koordination med det lokale og kommunale niveau, har gennemført en lang række konkrete initiativer.

Som en del af Økonomiudvalgets godkendelse den 20. april 2023 af Detailforums oplæg indgår BID som en del af løsningen af indsatsen "Lokal udvikling og support af detailhandlen". Det betyder, at BID skal være fundament for lokal koordinering, forankring og involvering mellem butikker/handelsliv og samarbejdspartnerne herunder lokalråd, det lokale forening, kulturliv samt repræsentanter for byens unge og ældre. Der er således derfra et ønske om videreførsel af BID. Hertil kommer, at der også fra byerne selv er et ønske om fortsættelse. BID organiseringen er desuden tiltænkt en aktiv rolle i de kommende Byudviklingsprocesser i Skærbæk, Løgumkloster og Bredebro, samt i opfølgningen på udviklingsplanerne i Toftlund, [adresse], Rømø og Joan Schmidt, da de udgør en stor ressource for den lokale involvering. Der vedlægges interessetilkendegivelser fra de berørte lokalområder. For Tønder er der i december 2023 politisk godkendt en indsats omkring Tønder Byudvikling, som vil favne tilsvarende indsats der.

Elisabeth Mogensen har udarbejdet et oplæg til de fremtidige BID forløb. Der lægges op til, at BID-forløbene videreføres og -udvikles i en mere strategisk retning, så der er mindre fokus på midlertidige foranstaltninger og mere fokus på det strategiske. Oplægget lægger derfor op til, at BID møderne omdøbes til bymøder for at understrege det ændrede sigte. Bymøderne understøttes dels af BID-konsulenten og dels af en lokalkendt bykoordinator for hver by. Over tid lægges der desuden op til, at forløbene bliver selvkørende, og at BID-konsulenten fra 2026 ikke længere er en del af den daglige "drift" af forløbene. Møderne arrangeres med 8 årlige møder i 2024 og 6 årlige møder i 2025 i hver by. Indsatsen vil blive tilpasset efter behov og ønsker, som giver mening for den enkelte by . Målet er, at netværkene kan medvirke til, at byerne selv vil kunne drive indsatserne efter 2025 i et tæt samspil mellem alle aktører i byerne og de muligheder, byerne hver især har for at løfte en sådan opgave med bykoordinatorer og tilsvarende. Denne overgang sikres glidende i løbet af 2025. I perioden gennemføres desuden flere koordinationsmøder i samarbejde med Tønder Kommune.

### Økonomi

Elisabeth Mogensen facilitering af bymøder og koordinerende styregruppemøder mv. i 7 byer udgør 700.000 kr. i 2024 og 2025.

Restmidler fra [adresse] i 2023 udgør ca. 600.000 kr., som kan medfinansiere indsatsen i 2024.

### Fagchefen for Plan og Udvikling indstiller,

|  |  |
| --- | --- |
| at | BID forløb videreføres som beskrevet, |
| at | forløbene i 2024 medfinansieres delvist af restmidler som en del af strategien for landdistriktsudvikling 2023, |
| at | finansieringen af BID 2025 tages op ultimo  2024 i forhold til landdistrikspuljen, og |
| at | endelig finansieringsstørrelse afventer Detailhandelsforums indspil til Økonomiudvalget omfattende fordelingen af detailhandelsforums pulje for 2024. |

### Beslutning

Indstillingen godkendt.